ኣብ ከተማ ምጽዋዕ ኣብ ዝተኻየደ ውድድር ፍርቂ ማራቶን ምብራቕ ኣፍሪቃ መን ቀዳማይ ኮይኑ ትዓዊቱ?
ዘርእሰናይ ታደሰ ተዓዋቲ ውድድር ፍርቂ ማራቶን ኮይኑ
ብቐዳም ኣብ ከተማ ምጽዋዕ ኣብ ዝተኻየደ ውድድር ፍርቂ ማራቶን ምብራቕ ኣፍሪቃ፡ ኣትለት ሃገራዊት ጋንታ ኤርትራ ኦሎምፒካዊ ዘርእሰናይ ታደሰ ብ1ሰዓት፡ 1 ደቒቕን 37 ካልኢትን ቀዳማይ ኮይኑ፣ ኣብቲ ካብ ሃገራት ኬንያ፡ ኡጋንዳ፡ ሩዋንዳን ሱዳንን ከምኡ እውን ወከልቲ ዞባታትን ኣትለታት ሚኒስትሪ ምክልኻል (ደንደን)ን ዝተሳተፍዎ ውድድር፡ ዘርእሰናይ፡ ዘይ ከም ካልእ እዋን ምስ መወዳድርቱ ክሳብ መወዳእታ ክጠማጠም እዩ ተራእዩ። ክብረወሰን ፍርቂ ማራቶን ዓለም ብ58፡23 ጨቢጡ ዝርከብ ኣትለት፡ ኣብ ዝበዝሐ ውድድራቱ ኣቐዲሙ ብዘካይዶ መጥቃዕቲ እዩ ክዕወት ጸኒሑ፣ እንተ ብቕድሚ ትማሊ ግና ካብ ከም ህዝቅኤል ተወልደ፡ ግርማይ ገብረስላሰ፡ ሳምሶም ገብረዮውሃንስ፡ ዮውሃንስ ገብረገርግሽን መርሃዊ ከሰተን እዩ ኣንጻራዊ መጥቃዕትታት ዝሰዓቦ፣ ኣብ መወዳእታ ድማ ምስ ህዝቅኤል ተጠማጢሙ’ዩ ነቲ ክቡር ዓወት ከምዝግብ ዝኸኣለ። ኣብቲ ሙቐትን ጠልን ዝነበሮ ረፍዲ፡ ኣትለታት ካብ ቀዳማይ ኪሎሜተር ኣትሒዞም እዮም ሾኺኾም። ቀዳሞት ግዳያት ናይቲ መጥቃዕቲ ዝነበሩ ድማ ሱዳናውያን ኣትለታት ነበሩ። ሃንዳሲ ናይቲ መጥቃዕቲ ድማ ግርማይ ገብረስላሰ ነበረ።
ዘርእሰናይ ታደሰ